امریکا رهبرلیگی آنایاسانین 1-جی ماده‌سینی اساس گؤستره‌رک هئچ بیر ژورنالیستین آغ ائوه گیرمه حقوقو اولمادیغینی آچیقلادی.
امریکا عدالت ناظیرلیگینده ایشله‌ین وکیل‌لر سی ان ان تلویزیون کانا‌لی‌نین باشقانی، دونالد ترامپ و آغ ائوین 6 یوکسک وظیفه‌لی شخصینه قارشی قالدیردیغی ادعا ایله باغلی بیانات یایدی‌لار.
وکیل‌لر بیاناتدا: "آنایاسانین 1-جی ماده‌سی اساسیندا هئچ بیر ژورنالیستین آغ ائوه گیرمه حقوقو یوخ‌دور" ایفاده‌سینه یئر وئردی‌لر.
امریکا آنایاساسی‌نین 1-جی ماده‌سی فیکیر و سؤز آزادلیغینا وورغو ائدیر.
بیاناتدا آغ ائوه هانسی ژورنالیستین گیره بیله جگی ایله باغلی قرارین آپاریلان ملاقات لار نتیجه‌سینده وئریلدیگینه ایشاره ائدیلدی.
دیگر طرف‌دن، امریکادا حکومت طرفداری خبرلری ایله دقت چکن فوکس خبر کانا‌لی دا سی ان ان کانالینا دستک وئردیگینی آچیقلادی.
قئید ائدک کی، سی ان ان تلویزیون کانا‌لی‌نین مطبوعات کنفرانس‌لاری زامانی وئردیگی سرت سوال‌لاری ایله تانینان موخبیری جیم آکوستا (Jim Acosta) آغ ائوه گیریش کارتی‌نین لغو ائدیلمه سیندن سونرا ترامپ و آغ ائوین 6 یوکسک وظیفه‌لی شخصی علیهینه محکمه ادعاسی قالدیریب.
سی ان ان آغ ائوه گیریش کارتی‌نین لغو ائدیلمه سینین آنایاسانین 1-جی و 5-جی ماده‌لری‌نین پوزولماسی حالی کیمی دیرلندیریر.
خاطیرلاداق کی، آغ ائوده کنگره سئچکی‌لردن سونرا کئچیریلن مطبوعات کنفرانسیندا آکوستا ایله ترامپ آراسیندا گرگین‌لیک یاشانمیشدی. ترامپ ایجلاسدا ژورنالیست آکوستایا: "سی ان ان سنین کیمی امکداشی اولدوغو اوچون اوتانما‌لی‌دیر. کوبود و برباد بیر اینسانسان" ایفاده‌لرینی ایشلتمیشدی.
